|  |
| --- |
|  |
| ALYTAUS RAJONO SAVIVALDYBĖS TARYBA |
| SPRENDIMAS |
| **DĖL BIUDŽETINĖS ĮSTAIGOS ALYTAUS RAJONO SAVIVALDYBĖS****PIVAŠIŪNŲ GLOBOS NAMŲ DIREKTORIAUS 2018 METŲ VEIKLOS ATASKAITOS PATVIRTINIMO** |
|  |  |  |  |  |
| 2020 m. balandžio 28 d. Nr. K-52  |
| Alytus |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir įgyvendindama Alytaus rajono savivaldybės tarybos veiklos reglamento, patvirtinto Alytaus rajono savivaldybės tarybos 2007 m. gruodžio 14 d. sprendimu Nr. K-228 ,,Dėl Alytaus rajono savivaldybės tarybos veiklos reglamento pakeitimo“ (su visais pakeitimais), 214 punktą, Alytaus rajono savivaldybės taryba n u s p r e n d ž i a:

 Patvirtinti biudžetinės įstaigos Alytaus rajono savivaldybės Pivašiūnų globos namų direktoriaus 2019 metų veiklos ataskaitą (pridedama).

Savivaldybės meras

PATVIRTINTA

Alytaus rajono savivaldybės

tarybos 2020 m. balandžio d.

sprendimu Nr. K-

BIUDŽETINĖS ĮSTAIGOS ALYTAUS RAJONO SAVIVALDYBĖS

PIVAŠIŪNŲ GLOBOS NAMŲ DIREKTORIAUS 2019 METŲ VEIKLOS ATASKAITA

**I. BENDROSIOS ŽINIOS**

  Biudžetinė įstaiga Alytaus rajono savivaldybės Pivašiūnų globos namai (toliau – globos namai) veiklą pradėjo nuo 2015 metų rugpjūčio 14 d. Globos namų steigėja – Alytaus rajono savivaldybės taryba. Globos namų veiklą koordinuoja Alytaus rajono savivaldybės administracijos Socialinės paramos skyrius. Įstaigos kodas juridinių asmenų registre 304081885.

 Globos namai yra biudžetinė įstaiga, kurios paskirtis – užtikrinti ilgalaikę (trumpalaikę) socialinę globą, nesavarankiškiems ar iš dalies savarankiškiems senyvo amžiaus asmenims, kurie dėl senatvės, negalios ir kitų aplinkybių negali savarankiškai gyventi savo namuose ir jiems būtina priežiūra ar slauga. Globos namuose ilgalaikei (trumpalaikei) socialinei globai negali būti apgyvendinami asmenys, turintys proto negalią ar psichinių sutrikimų.

 Globos namai savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos biudžetinių įstaigų įstatymu, Lietuvos Respublikos socialinių paslaugų įstatymu, kitais Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais ir Pivašiūnų globos namų nuostatais, patvirtintais Alytaus rajono savivaldybės tarybos 2015 m. liepos 1 d. sprendimu Nr. K-166 ,,Dėl Pivašiūnų globos namų nuostatų patvirtinimo“.

 Globos namai yra viešasis juridinis asmuo, turintis sąskaitą banke ir antspaudą su savo pavadinimu.

 Globos namai yra biudžetinė įstaiga, finansuojama iš Alytaus rajono savivaldybės, Lietuvos Respublikos valstybės biudžetų. Globos namams finansuoti gali būti naudojamos ir kitos teisės aktų nustatyta tvarka gautos lėšos.

 Globos namų savininkė yra Alytaus rajono savivaldybė. Globos namų savininko teises ir pareigas įgyvendina Alytaus rajono savivaldybės taryba (toliau – savivaldybės taryba).

 Globos namų buveinės adresas: Mokyklos g. 3A, Pivašiūnų kaimas, Pivašiūnų seniūnija, Alytaus rajonas. Elektroninis paštas pivasiunuglobosnamai@gmail.com, tel. (8 620) 22 751, interneto svetainės adresas – [www.pivasiunuglobosnamai.lt](http://www.pivasiunuglobosnamai.lt).

**II. GLOBOS NAMŲ VEIKLOS TIKSLAI IR FUNKCIJOS**

 Svarbiausieji globos namų veiklos tikslai yra:

 1. teikti ilgalaikę (trumpalaikę) socialinę globą, užtikrinančią senyvo amžiaus asmens įvairiapusiškus poreikius ir geriausius interesus;

 2. tenkinti psichologines, socialines, kultūrines ir dvasines kiekvieno globos namų gyventojo reikmes, užtikrinant jiems pasirinkimo teisę, įgyvendinant asmeninius poreikius ir sudarant galimybę palaikyti ryšius su bendruomene;

 3. atsižvelgiant į globos namų gyventojų savarankiškumo lygį, poreikius ir interesus, užtikrinti jų saviraišką, skatinti ir padėti integruotis į visuomenę.

 Globos namai, siekdami įgyvendinti jiems nustatytus veiklos tikslus, vykdo šias funkcijas:

 1. teisės aktų nustatyta tvarka vykdo globėjo (rūpintojo) pareigas, atstovauja globos namų gyventojų interesams valstybės ir savivaldybių institucijose bei įstaigose, nevyriausybinėse organizacijose, gina jų teises;

 2. pagal teisės aktų nustatytas normas suteikia gyvenamąjį plotą, aprūpina globos namų gyventojus reikalingu inventoriumi;

 3. teikia globos namų gyventojams socialinės globos paslaugas, atitinkančias kiekvieno asmens savarankiškumo lygį, pagal sudarytus individualius socialinės globos planus;

 4. pagal teisės aktų nustatytas normas organizuoja racionalią, specialią ir dietinę mitybą, atsižvelgdami į globos namų gyventojų amžių, sveikatą, medicinos darbuotojų rekomendacijas, organizuoja (teikia) maitinimą;

 5. organizuoja ir teisės aktų nustatyta tvarka teikia sveikatos priežiūros paslaugas, užtikrinančias asmens fizinę ir psichinę sveikatą, pagal nustatytą normą aprūpina medikamentais;

 6. teisės aktų nustatyta tvarka organizuoja globos namų gyventojų aprūpinimą proteziniais, ortopediniais gaminiais, klausos aparatais, akiniais, neįgaliųjų vežimėliais ir kitomis techninės pagalbos priemonėmis;

 7. užtikrina sanitarinį, higieninį ir priešepideminį režimą globos namuose;

 8. užtikrina saugią, gerai sutvarkytą, globos namų gyventojų specialiesiems poreikiams tenkinti pritaikytą aplinką, reikalingą jų kasdieniam gyvenimui bei paslaugoms gauti;

 9. organizuoja globos namų gyventojų kasdienių gyvenimo įgūdžių ugdymą, darbinę veiklą, laisvalaikį ir užimtumą taip, kad jie būtų palaikomi, skatinami būti savarankiški;

 10. organizuoja kultūrines, sporto paslaugas, prireikus – religinių paslaugų teikimą.

 Globos namai taip pat vykdo šias funkcijas:

 1. tvarko globos namų gyventojų apskaitą, asmens bylas, socialinių paslaugų dokumentaciją;

 2. bendradarbiauja su Alytaus rajono savivaldybe, kitomis valstybės ir savivaldybių institucijomis bei įstaigomis, nevyriausybinėmis organizacijomis, kitomis šalies ir tarptautinėmis organizacijomis;

 3. teisės aktų nustatyta tvarka disponuoja Alytaus rajono savivaldybės perduotu ir globos namų įsigytu turtu, jį valdo, naudoja;

 4. vykdo organizacinę, ūkinę ir finansinę globos namų veiklą;

 5. užtikrina savivaldybės biudžeto ir kitų lėšų efektyvų panaudojimą pagal paskirtį, materialinių vertybių apskaitą;

 6. teisės aktų nustatyta tvarka veda buhalterinę apskaitą ir rengia statistines ataskaitas;

 7. vykdo kitas įstatymų, Lietuvos Respublikos Vyriausybės nutarimų ir kitų teisės aktų nustatytas funkcijas.

 Globos namų veiklos rūšis (pagal Ekonominės veiklos rūšių klasifikatorių) – stacionarinė pagyvenusių ir neįgaliųjų asmenų globos veikla (kodas 87.30).

**III. GLOBOS NAMŲ VEIKLOS ORGANIZAVIMAS**

**Veiklos organizavimas**

Įstaigos veikla yra licencijuota, orientuota užtikrinti žmogaus orumą atitinkančią socialinę pagalbą, suderintą su asmens nuolatine priežiūra (pagalba), slauga ir sveikatos priežiūra, aprūpinant specialiosios pagalbos priemonėmis, padedančiomis kompensuoti prarastą savarankiškumą bei gebėjimus palaikyti socialinius ryšius su šeima ir visuomene, užtikrinti įvairiapusių poreikių ir geriausio intereso tenkinimą asmenims, kurie dėl amžiaus, neįgalumo, socialinių problemų iš dalies ar visiškai neturi, neįgijo arba prarado gebėjimus ir galimybes savarankiškai rūpintis asmeniniu gyvenimu ir dalyvavimu visuomenės gyvenime, atsižvelgiant į jų individualias savybes bei ypatumus.

 Globos namuose yra 20 vietų, materialinė bazė paruošta tinkamai, suderinti darbų, gaisrinę ir civilinę saugą reglamentuojantys dokumentai, tam pritaikyta globos namų aplinka, įstaigai išduotas leidimas-higienos pasas, išleisti vidaus tvarką reglamentuojantys teisės aktai, leidžiantys tinkamai organizuoti gyventojų apgyvendinimą bei darbuotojų darbo aplinką.

Globos namuose 2019 m. pabaigoje dirbo 7 darbuotojai, 5 iš jų visą darbo dieną. Kiekvienam darbuotojui yra parengti pareigybės aprašymai, kuriuose apibrėžtos darbuotojų pareigos, funkcijos, atsakomybė ir kvalifikacija, todėl kokybiško darbo organizavimui yra užtikrinamas atitinkamas darbuotojų skaičius ir jų kvalifikacija.

Dokumentų valdymas ir dokumentų saugojimas vykdomas vadovaujantis Lietuvos Respublikos dokumentų ir archyvų įstatymu, Lietuvos Respublikos archyvo fondo nuostatais, Dokumentų rengimo, Dokumentų tvarkymo ir apskaitos taisyklėmis.

Siekiant apsaugoti darbuotojus nuo profesinės rizikos ar tokią riziką sumažinti, jų veikla globos namuose organizuojama vadovaujantis teisės aktais, reglamentuojančiais darbuotojų darbų saugą ir sveikatos reikalavimus.

Globos namuose gaisrinė sauga organizuojama vadovaujantis teisės aktais, reglamentuojančiais gaisrinę saugą, ir gaisrinės saugos taisyklėmis.

Siekiant globos namuose išvengti ekstremalių situacijų ir užkirsti kelią jų susidarymo galimybėms organizuojama prevencinė veikla ir yra laikomasi teisės aktų, reglamentuojančių civilinę saugą.

Viešieji pirkimai globos namuose vykdomi vadovaujantis viešuosius pirkimus reglamentuojančiais teisės aktais, įstaigoje patvirtintomis Supaprastintų viešųjų pirkimų taisyklėmis (toliau – taisyklės). Taisyklės paskelbtos Centrinėje viešųjų pirkimų informacinėje sistemoje.

Įstaigoje vykdoma patvirtinta korupcijos prevencijos programa. Per ataskaitinį laikotarpį išleisti 24 vidaus veiklą reglamentuojantys direktoriaus įsakymai. Organizuojami bendri globos namų darbuotojų susirinkimai.

**Finansinė veikla**

Globos namai finansuojami iš Alytaus rajono savivaldybės ir valstybės biudžeto, kitų teisės aktų nustatyta tvarka gautų lėšų. 1 ir 2 lentelėse pateikta 2019 m. finansavimo šaltiniai ir išlaidos.

1 lentelė. 2019 m. finansavimo šaltiniai

|  |  |
| --- | --- |
| **Finansavimo šaltinis** | **tūkst. Eur** |
| Iš savivaldybės biudžeto | 62,9 |
| Specialiosios tikslinės dotacijos socialinei globai asmeniui su sunkia negalia teikti | 16,2 |
| Gyventojų mokėjimas už gyvenimą globos įstaigoje | 75,0 |
| Fizinių asmenų savanoriškos įmokos (2 procentai gyventojų pajamų mokesčio) | – |
| Asmenų mokėjimai už suteiktas socialines paslaugas namuose | – |
| **Iš viso:** | **154,1** |

2 lentelė. 2019 m. išlaidos

|  |  |  |
| --- | --- | --- |
| **Rodiklio pavadinimas** |  | **tūkst. Eur** |
| Darbo užmokestis |  | 86,0 |
| Socialinio draudimo įmokos |  | 1,3 |
| Mityba |  | 31,0 |
| Medikamentai |  | 5,0 |
| Ryšių paslaugos |  | 0,4 |
| Transporto išlaikymas |  | 1,6 |
| Apranga ir patalynė |  | 6,7 |
| Komandiruotės |  | 0,5 |
| Kvalifikacijos kėlimas |  | 0,5 |
| Komunalinės paslaugos |  | 6,6 |
| Informacinių technologijų prekės ir paslaugos |  | 1,0 |
| Kitos prekės |  | 9,4 |
| Kitos paslaugos |  | 3,5 |
| Darbdavių socialinė parama |  | 0,6 |
| Ilgalaikis materialus turtas |  | – |
| **Iš viso:** |  | **154,1** |

**Gyventojų charakteristika**

Globos namuose 2019 m. gruodžio 31 d. gyveno 18 gyventojų: 10 moterų ir 8 vyrai. Iš jų 9 su sunkia negalia. Iš viso per 2019 m. gyveno 27 skirtingi asmenys.

1 pav. Gyventojų pasiskirstymas pagal lytį 2019 m. gruodžio 31 d.

3 lentelė. Globos namų gyventojai pagal amžiaus grupes

|  |  |
| --- | --- |
|  | **Amžius** |
| iki 30 | 30–49 | 50–59 | 60–64 | 65–69 | 70–74 | 75–79 | 80–84 | 85 ir vyresni |
| **Gyventojų skaičius** | 0 | 0 | 1 | 1 | 3 | 3 | 2 | 4 | 4 |

Per 2019 metus į globos namus atvyko 8 gyventojai, 2 iš jų iš savų namų ar giminių, globėjų namų, 6 iš ligoninės (įskaitant slaugos). Iš globos įstaigos per ataskaitinius metus išvyko 2 gyventojai nuolat gyventi į namus, pas gimines ar globėjus, 7 – mirė.

2 pav. Gyventojų atvykimas į globos namus pagal gyvenamąją vietą 2019 metais.

**Socialinio darbo veikla**

Globos namuose socialinio darbo veikla orientuota į kokybiškų paslaugų teikimą, siekiant patenkinti neįgalių ir senyvo amžiaus asmenų poreikius, sudarant kuo geresnes gyvenimo sąlygas.

|  |  |
| --- | --- |
| **Paslauga, sritis** | **Paslaugos teikimas, veiklos rezultatai, pastabos** |
| 1. Apgyvendinimas
 | Atvykę į globos namus gyventojai supažindinami su Vidaus tvarkos taisyklėmis, kuriose numatytos gyventojų teisės, atsakomybė, teikiamos paslaugos, veikla ir kt. Gyventojai supažindinami ir su kitais dokumentais, reglamentuojančiais gyvenimą globos namuose. Su naujai atvykusiais gyventojais pasirašomos dvišalės sutartys, paskiriami „savi asmenys“ (socialinės globos namuose gyvenantis asmuo turi „savą asmenį“ – pasirinktą socialinę globos namų darbuotoją. Asmuo „savam asmeniui“ patiki problemas, juo pasitiki, yra išklausomas). Pagal įvertintus adaptacinius poreikius, globos namų gyventojams yra sudaromi individualūs socialinės globos planai.100 proc. globos namų gyventojų yra aprūpinti būtiniausiais baldais, buities daiktais, drabužiais, naudojasi jiems skirtomis patalpomis. Fizinę negalią turintiems asmenims yra įrengtas fasadinis įvažiavimas, pritaikytos funkcinės lovos. |
| 1. Informavimas, konsultavimas, tarpininkavimas ir atstovavimas
 | Įstaigos darbuotojai asmeniui ir jo artimiesiems teikia informaciją apie socialinės globos paslaugas globos namuose. Gyventojams sudaromos sąlygos gauti reikiamą informaciją, užtikrinamas informacijos apie asmenį konfidencialumas. Per ataskaitinį laikotarpį gyventojai informuoti ir konsultuoti jiems rūpimais klausimais, analizuotos probleminės, konfliktinės ir stresinės situacijos, spręsti iškilę sunkumai. Daugiausia konfliktų tarp gyventojų kilo buityje dėl amžiaus ir būdo skirtumų. Gyventojai konsultuoti finansiniais, atostogų pas artimuosius laiko trukmės pasirinkimo, savarankiško išvykimo ir sugrįžimo į įstaigą klausimais. Per metus direktorius tarpininkavo gyventojams atstatant ir palaikant ryšius su savo artimaisiais (telefonu, laiškais), informuodavo artimuosius apie gyventojų pakitusią sveikatos būklę, išvykus gydytis į stacionarią gydymo įstaigą ar mirties atveju. Direktorius telefonu ar tiesiogiai bendravo su visų gyventojų artimaisiais, visus gyventojus bent po vieną kartą aplankė artimieji. 2 gyventojams Alytaus Migracijos skyriaus darbuotojai atvyko pakeisti asmens dokumentų.Gyventojams sudarytos sąlygos skaityti spaudos leidinius, knygas. Vaikščiojantys gyventojai patys nueina į biblioteką arba bibliotekos darbuotoja atneša knygų.  |
| 1. Gyventojų socialinė integracija
 | Globos namų gyventojai noriai dalyvavo organizuotuose renginiuose, lankėsi seniūnijoje, palaikė ryšius su Alytaus r. Pivašiūnų gimnazija, Vaikų dienos centru, Mikalavo ir Junčionių bendruomenėmis Įstaigoje lankėsi Miroslavo globos namų darbuotojai, socialinį darbą studijuojantys studentai. Studentai bendravo su gyventojais, dalijosi patirtimi. Globos namuose lankėsi, įvairius renginius organizavo rajono bendruomenės ir kolektyvai iš Pivašiūnų gimnazijos, Pivašiūnų amatų centro, seniūnijos, gyventojus lankė parapijos klebonas. Lankėsi Alytaus rajono savivaldybės darbuotojai, Lenkijos Respublikos Biala Piska savivaldybės delegacija. |
| 1. Gyventojų savarankiškumo ugdymas
 | Socialinio darbuotojo padėjėjos veikia klientų kasdieninėje buitinėje aplinkoje, todėl gyventojų savarankiškumo ugdymas organizuotas aiškiai ir suvokiamai globos namų gyventojams. 20 proc. gyventojų geba savarankiškai pasikloti lovą, 10 proc. gyventojų gali savarankiškai išsimaudyti, 10 proc. gyventojų išmoko patys pasikeisti sauskelnes. Gyventojai išmokyti savarankiškai mankštintis. 2019 metais techninės pagalbos priemonėmis (vaikštynėmis, vežimėliais, lazdelėmis) naudojosi 80 proc. globos namų gyventojų. Fizinio aktyvumo palaikymas vykdomas skatinant gyventojus kuo daugiau vaikštinėti su vaikštynėmis, važinėtis neįgaliųjų vežimėliais. Valgykloje valgo 30 proc. gyventojų, kitiems maistas patiekiamas kambariuose. 20 proc. gyventojų patys išsiverda kavos ar arbatos, 90 proc. gyventojų reikalinga pagalba apsiperkant, 20 proc. gyventojų naudojasi mobiliaisiais telefonais. Daugiausia savo pinigų gyventojai 2019 m. išleido saldumynams, tabako gaminiams, kitoms maisto prekėms. Pasisvečiuoti pas artimuosius ilgiau nei 3 dienoms buvo išvykę 2 gyventojai, 2 gyventojus artimieji buvo pasiėmę kelių valandų trukmės išvykoms. 1 gyventojas savarankiškai lankėsi Pivašiūnų bendrosios praktikos gydytojo kabinete, seniūnijoje, bibliotekoje.Gyventojai galėjo pareikšti savo nuomonę sudarinėjant vasaros ir žiemos valgiaraščius, atsižvelgta į kitas pastabas dėl kasdienių veiklų ir buitinio aptarnavimo. Per ataskaitinius metus skundų neužregistruota. |
| 1. Darbinių įgūdžių ugdymas, užimtumas ir kitos paslaugos
 | Gyventojai rūpinosi savo gyvenamąja aplinka, buvo skatinami atlikti vidaus ir lauko aplinkos tvarkymo darbus. Sezono metu, esant gyventojų pageidavimams bei palankioms oro sąlygoms, jie buvo vežami į lauką. Pajėgūs gyventojai šiltu metų laiku prižiūrėjo gėlynus, rinko obuolius, grėbė lapus. 2019 m. globos namų aplinka apsodinta svogūninių gėlių sodinukais, kuriuos kaip paramą suteikė UAB „Nojus“.Kasdieninėje užimtumo veikloje dalyvavo žiūrėdami televiziją, klausėsi radijo, skaitė laikraščius, knygas, dalyvavo teminėse popietėse. Aktyviai žaidė šaškėmis, domino, sprendė kryžiažodžius, mezgė, užsiėmė pageidaujamais rankdarbiais.Pagal poreikį gyventojai buvo aprūpinti drabužiais ir avalyne. Maisto gaminimo įgūdžius gyventojai ugdė įrengtoje virtuvėlėje, padedant globos namų darbuotojams, gyventojai galėjo naudotis automatinėmis skalbimo mašinomis, buvo mokomi išsiskalbti ir išsidžiovinti drabužius. Gyventojai aprūpinti pageidaujamais pirkiniais (maisto, buities prekėmis). Direktorius 20 kartų vežė gyventojus į gydymo įstaigas, 15 kartų lankėsi Alytaus apskrities ligoninėje. |
| 1. Kultūrinė ir pramoginė veikla
 | Globos namuose kultūrinė ir pramoginė veikla organizuota pagal plane numatytas datas ir priemones. Gyventojai buvo pasveikinti jubiliejinių gimtadienių progomis. Sausio 13 dieną gyventojai dalyvavo akcijoje „Neužmirštuolė“, minėjo Lietuvos valstybės atkūrimo metines, Tarptautinę moters dieną, viena gyventoja rašė Nacionalinį diktantą. Šventė Užgavėnes, Velykas, Jonines, Onines, Tarptautinę pagyvenusių žmonių dieną, Kūčias, Kalėdas. Globos namuose vyko renginiai, skirti Pasaulinei sveikatos dienai, Tarptautinei raštingumo dienai, Pasaulinei dienai be tabako, Tarptautinei neįgaliųjų dienai. Paruošti stendai, skirti Pasaulinei ligonių dienai, Šv. Valentino dienai, Žemės dienai. |
| 1. Religinės paslaugos
 | Globos namų koplytėlėje gyventojai meldžiasi savarankiškai, 3 kartus lankėsi Pivašiūnų parapijos klebonas. |
| 1. Globos namų tarybos veikla
 | 2019 m. Globos namų gyventojų taryba 2 kartus organizavo Gyventojų tarybos posėdžius, susirinkimus, svarstė gyventojų, šiurkščiai pažeidusių gyventojų vidaus tvarkos taisykles, elgesį (alkoholio vartojimas, rūkymas neleistinose vietose). Kartu su socialinio darbuotojo padėjėja fiksavo nusižengimus elgesio svarstymo protokoluose. Per 2019 metus parašyti 2 protokolai. Taikytos drausminės, prevencinės priemonės. Gyventojų tarybos nariai padeda adaptuotis naujiems gyventojams, kartu su socialinio darbuotojo padėjėja supažindino juos su vidaus tvarkos taisyklėmis. Su galimybe dalyvauti globos namų tarybos veikloje buvo supažindinti gyventojų artimieji. |
| 1. Socialinio darbo funkcijų kontrolė
 | Direktorius periodiškai tikrino gyventojų asmens higienos palaikymą, gyvenamosios aplinkos švarą bei tvarką, vykdė socialinio darbuotojo padėjėjų pildomų gyventojų priežiūros lapų, kuriuose žymėtos atliktos higienos procedūros ir paslaugos, kontrolę. Socialinio darbuotojo padėjėjai fiksavo pagrindinius įvykius budėjimų perdavimo žurnale. Su kiekviena darbuotojų pamaina periodiškai vyko darbo aptarimai, vertinta teikiamų paslaugų kokybė, išsakytos pastabos, gyventojų pageidavimai. Kartu su socialinio darbuotojo padėjėjais pildytas neigiamo pobūdžio įvykių ir jų pasekmių registracijos žurnalas. 2019 m. šiame žurnale įvykių neužfiksuota. |
| 1. Socialinį darbą dirbančių darbuotojų kvalifikacijos kėlimas
 | 2019 metais periodiniuose kvalifikacijos kėlimo kursuose dalyvavo 4 socialinio darbuotojo padėjėjai. |

**Sveikatos priežiūra**

Globos namų gyventojų sveikatos priežiūra globos namuose rūpinosi šeimos gydytoja. Sveikatos priežiūros paslaugos organizuotos pagal globos namų gyventojų sveikatos būklę ir poreikius.

Visi gyventojai priregistruoti Alytaus rajono savivaldybės pirminės sveikatos priežiūros centro Pivašiūnų bendrosios praktikos gydytojo kabinete. Direktorius pildė asmens sveikatos bylas, vertino gyventojams teikiamų paslaugų kokybę, vertino jų poreikius, dalyvavo sudarinėjant individualius socialinės globos planus, gyventojo artimuosius informavo apie sveikatos būklės pasikeitimus.

Šeimos gydytojas skiepijo gyventojus sezoninio gripo vakcina, vykdė peršalimo ligų profilaktiką, konsultavo rūpimais sveikatos priežiūros klausimais. Gyventojams pravestos profilaktinio sveikatingumo valandėlės.

Globos namų gyventojai vaistais ir slaugos priemonėmis buvo aprūpinami gydytojui skyrus ir pagal jo rekomendacijas. Medikamentų užsakymai, priėmimai, išdavimai ir nurašymai vykdyti pagal globos namų patvirtintą tvarką. Gyventojai būdavo užregistruojami pas šeimos gydytoją, o tiems, kurie dėl sveikatos būklės negalėjo nuvykti į Pivašiūnų bendrosios praktikos gydytojo kabinetą, gydytojų vizitai organizuoti į globos namus. 2019 metais globos namų gyventojams 22 kartus kviesta greitoji medicinos pagalba, 8 gyventojai užregistruoti ir lankėsi II lygio gydytojų specialistų konsultacijose.

Gyventojai 18 kartų lankėsi Alytaus diagnostikos kabinetuose, kur jiems buvo atlikti diagnostiniai tyrimai: echoskopija – 3, gastrofibroskopija – 2, rentgenogramos – 8, klinikiniai tyrimai – 14, biocheminiai tyrimai – 14, EKG – 12 gyventojų.

Alytaus apskrities S. Kudirkos ligoninės Vidaus ligų skyriuje gydyti 7 gyventojai. Trečio lygio sveikatos priežiūros įstaigose gydėsi ir konsultavosi 1 gyventojas. Daugų palaikomojo gydymo ir slaugos ligoninėje gydėsi 4 gyventojai.

Globos namų gyventojai serga įvairiomis ligomis: cukriniu diabetu – 2, širdies ir kraujagyslių – 16, epilepsija – 3, onkologinėmis – 3 ir kitomis – 3.

Šeimos gydytoja skiepijo gyventojus sezoninio gripo vakcina, vykdė peršalimo ligų profilaktiką, konsultavo rūpimais sveikatos priežiūros klausimais. Gyventojams pravestos profilaktinio sveikatingumo valandėlės.3 globos namų gyventojams sutvarkyti reikiami dokumentai dėl specialiųjų poreikių. Dokumentai pristatyti į Alytaus neįgalumo ir darbingumo nustatymo tarnybą.

3 pav. Gyventojų specialiųjų poreikių lygis

**IV. 2020 METŲ VEIKLOS PRIORITETAI**

* Pagal nustatytus teisės aktų reikalavimus atlikti globos namų veiklos įsivertinimą.
* Tobulinti vykdomą apskaitos politiką ir vykdyti vidaus kontrolę.
* Siekti gyventojų fizinės, dvasinės ir socialinės gerovės, formuojant jų sveiko gyvenimo įgūdžius.
* Tobulinti savo organizacijos veiklą, didinti globos namų teikiamos pagalbos veiksmingumą.
* Gerinti gyventojams teikiamas paslaugas, skatinant paslaugų gavėjų savarankiškumą, tenkinant individualius jų poreikius, atsižvelgiant į jų amžių, negalios pobūdį.
* Kelti darbuotojų kompetencijų lygį.
* Įtraukti gyventojus į kuo įvairesnes veiklas, užsiėmimus, ieškoti patrauklių laisvalaikio praleidimo formų.
* Kryptingai ir atsakingai vykdyti priklausomybių prevenciją gyventojams.

Direktorius Sigitas Karlonas

**AIŠKINAMASIS RAŠTAS**

**DĖL ALYTAUS RAJONO SAVIVALDYBĖS TARYBOS SPRENDIMO PROJEKTO**

**,,DĖL BIUDŽETINĖS ĮSTAIGOS ALYTAUS RAJONO SAVIVALDYBĖS PIVAŠIŪNŲ GLOBOS NAMŲ DIREKTORIAUS 2019 METŲ VEIKLOS ATASKAITOS PATVIRTINIMO“**

2020 m. balandžio 8 d.

Alytus

 Šis tarybos sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 19 punktu ir įgyvendinant Alytaus rajono savivaldybės tarybos veiklos reglamento, patvirtinto Alytaus rajono savivaldybės tarybos 2007 m. gruodžio 14 d. sprendimu Nr. K-228 ,,Dėl Alytaus rajono savivaldybės tarybos veiklos reglamento pakeitimo“ (su visais pakeitimais), 214 punktą. Minėti teisės aktai numato, kad biudžetinės įstaigos vadovas privalo savivaldybės tarybai iki gegužės 1 d. pateikti praėjusių metų metinę ataskaitą. Veiklos ataskaitoje pateikiama biudžetinės įstaigos Alytaus rajono savivaldybės Pivašiūnų globos namų metų veiklos santrauka pagal atskiras veiklos sritis, pateikiama statistika, įvykdyti darbai ir laukiami rezultatai.

 Parengtas tarybos sprendimo projektas neprieštarauja galiojantiems teisės aktams.

Direktorius Sigitas Karlonas